Sotsiaalministeerium

Teie: 10.07.2025

Meie: 07.08.2025 nr 14

Eesti Sotsiaaltöö Assotsiatsioon (ESTA) tänab võimaluse eest avaldada arvamust Sotsiaalhoolekande seaduse, sotsiaalseadustiku üldosa seaduse ja väärtpaberite registri pidamise seaduse muutmise seaduse eelnõu kohta.

Sotsiaalvaldkonnas tegutseva professionaalse ühendusena toetame reforme, mis edendavad teenuste kättesaadavust, kvaliteeti ja kestlikkust. Samas peame vajalikuks juhtida tähelepanu probleemkohale, mis eelnõu praegusel kujul võib hoopis suurendada teenuse saajate, nende perede ning spetsialistide koormust ja haavatavust.

Alljärgnevalt toome välja murekoha koos lühikeste põhjendustega.

**Kavandatav lahendus ei lahenda tegelikku probleemi**

Kuigi eelnõu esitletakse kui lahendust erihoolekandeteenuste järjekordade vähendamiseks, keskendub see peamiselt sellele, et inimene peab kiiremini otsustama teenuse vastuvõtmise üle. Tegeliku probleemi, teenusekohtade nappuse ja ebapiisava ressursi lahendamiseni see ei ulatu.

Selline lähenemine võib luua petlikke ootusi erihoolekannet vajavate inimeste peredele ning panna neile põhjendamatult suurt survet. Sotsiaalteenuste puhul tuleb aga arvestada inimeste kohanemisvõime, psüühilise eripära ning muutustega toimetuleku ajaerinevustega. Ka teaduskirjandus rõhutab, et psüühikahäiretega inimeste puhul on usaldusel ja järjepideval toetusel otsustav roll ravi ja elukvaliteedi tagamisel.

Eelnõus toodud probleem, viivitamine teenuse vastuvõtmisel, on lahendatav juhtumikorralduse põhimõtete rakendamise kaudu, mis toetub koostööle teenusevajaja, tema pereliikmete ning SKA spetsialistide vahel. Selleks ei ole otstarbekas rakendada jäika tähtaega ilma kaalutlusõiguseta.

**ESTA ettepanek**

**Pikendada otsustustähtaega**
Soovitame teenuse vastuvõtmise tähtaega pikendada, võimaldades piisavat aega teenusesaaja, tema lähedase ja ka eestkostja kohanemiseks ja nõustamiseks.

Eelnõu eesmärk on mõistetav, suurendada teenuse kättesaadavust. Kuid see peab toimuma viisil, mis austab iga inimese elukorraldust, psüühilist eripära ja sotsiaalset konteksti. Inimesekeskne, hooliv ja teadlik lähenemine ei tähenda aeglust, vaid kvaliteeti, mis loob pikaajalist mõju ja ühiskondlikku usaldust.

Eesti Sotsiaaltöö Assotsiatsioon on valmis panustama aruteludesse ja koostöösse, et koos kujundada lahendusi, mis on jätkusuutlikud, õiguspärased ja väärtustavad iga inimest.

Lugupidamisega

*Allkirjastatud digitaalselt*

Eike Käsi

Eesti Sotsiaaltöö Assotsiatsioon

Juhatuse esimees